## Naputak o provođenju odredbi Ugovora o statusu snaga (SOFA) kojim se uređuje plaćanje poreza

### NN 13/1996 (16.2.1996.), Naputak o provođenju odredbi Ugovora o statusu snaga (SOFA) kojim se uređuje plaćanje poreza

# **MINISTARSTVO FINANCIJA**

Na temelju članka 18. stavka 3. Zakona o sustavu državne uprave
("Narodne novine" br. 75/93), a radi provođenja Ugovora o statusu snaga
(SOFA), potpisanog u zračnoj bazi Wright Patterson, Dayton, Ohio,
Sjedinjene Američke Države, 21. studenoga 1995. g. između Organizacije
Sjevernoatlanskog Saveza (NATO) i Vlade Republike Hrvatske, ministar financija
donosi

## **NAPUTAK**

### **O PROVOÐENJU ODREDBI UGOVORA O STATUSU SNAGA (SOFA) KOJIM SE UREÐUJE PLAĆANJE POREZA**

1. U V O D N E O D R E D B E

I

Ugovorom o statusu snaga (SOFA), potpisanom u zračnoj bazi Wright
Patterson, Dayton, Ohio, Sjedinjene Američke Države, 21. studenoga
1995. g. između Organizacije Sjevernoatlanskog Saveza (NATO) i Vlade
Republike Hrvatske, Snage za provedbu (IFOR) i operacije, kao podtijela
NATO-a (u daljnjem tekstu: NATO), mogu izravno s dobavljačima sklapati
ugovore za opremu, hranu, robu, i usluge (u daljnjem tekstu: proizvode
i usluge), pod uvjetom da su dobra namijenjena za službene svrhe NATO-a
ili za prodaju preko intendanata ili kantina za opskrbu osoblja, bez plaćanja
poreza i carina.

II

NATO-u je odobreno, po navedenom Ugovoru, da bez carine i poreza na
promet uvozi, izvozi i kupuje u Republici Hrvatskoj, proizvode za prodaju
preko intendanata ili kantina za opskrbu osoblja, uz uvjet da tako kupljenu
robu koristi isključivo osoblje NATO-a, te se ista ne može prenositi
na druge.

2. N A Č I N I U V J E T I N A B A V E P R O I Z V O D A I U
S L U G A B E Z P L A Ć A N J A P O R E Z A N A P R O M E T

III

(1) NATO-u je, po navedenom ugovoru, odobreno da izravno zaključuje
ugovore s dobavljačima u Republici Hrvatskoj, za usluge i proizvode,
bez plaćanja poreza na promet proizvoda i usluga.

(2) Za nabavu robe i usluga bez plaćanja poreza na promet, NATO
koristi posebno tiskane narudžbenice na hrvatskom i engleskom jeziku. Narudžbenice
imaju posebni kontrolni broj (numerirane su), od 1 na dalje, i popunjavaju
se u tri primjerka različite boje. Original, prvi primjerak, (crno
tiskana slova), daje se isporučitelju, dobavljaču, drugi
(plavo tiskana slova) dostavlja se Ministarstvu financija\_Poreznoj upravi,
Središnjem uredu, a treći (zeleno tiskana slova) ostaje NATO-u.

(3) Narudžbenica se sastoji iz dva dijela. U prvom dijelu su podaci
o isporučitelju, naručitelju te proizvodima i uslugama koje
se naručuju i njihovoj vrijednosti. Ti podaci moraju biti popunjeni
prije isporuke proizvoda ili usluge. U drugom dijelu je potvrda o primitku
proizvoda ili usluga, kojom se jamči da su proizvodi i usluge namijenjene
isključivo za korištenje i potrošnju glavnog stožera ili osoblja
NATO-a. U ovom dijelu narudžbenice upisuje se i podatak o načinu
plaćanja isporučene robe i usluga. Taj dio narudžbenice popunjava
odgovorna osoba u NATO-u prije nego što pošalje drugi primjerak narudžbenice
Poreznoj upravi.

IV

Na prvom primjerku narudžbenice, koji ostaje isporučitelju, otiskana
je Uputa o načinu popunjavanja narudžbenice i ispunjavanju uvjeta
za oslobođenje od plaćanja porezan na promet proizvoda i usluga
slijedećeg sadržaja:

1. Narudžbenica se popunjava u tri istovjetna primjerka.

2. Isporučitelj roba ili usluga treba provjeriti da li je njegovo
ime/naziv i MB ili JMBG točno upisan(o).

3. Datum i broj ugovora/naloga upisuje se u slučajevima kada
je ugovor/nalog zaključen.

4. Ako se nabava obavlja putem službene agencije za nabavu, treba upisati
njeno ime/naziv.

5. Podatke o datumu isporuke, točnom nazivu roba ili usluga,
jedinici mjere, količini, cijeni i vrijednosti naručene robe,
treba točno upisati u stupce predviđene za te podatke. Nakon
upisa zadnje robe ili isporuke podvlači se crta (knjigovodstveno
koljeno) i nije mogući upis roba i usluga ispod podvučene
crte.

Ako se sve naručene i isporučene robe ili usluge ne mogu
upisati u predviđeni prostor, izdaje se nova narudžbenica a može se
sastaviti i specifikacija roba i usluga kao dodatak narudžbenici. Na specifikaciju
treba upisati broj narudžbenice na koju se odnosi i mora biti ovjerena
pečatom i potpisom odgovorne osobe naručitelja. Podaci o
robama i uslugama ispisuju se na istovjetan način kao na izvorniku
narudžbenice, s dodatkom upisa rednog broja. Upisom zadnjeg rednog broja
robe ili usluge podvlači se crta i upisuje klauzula "zaključeno
s rednim br...".

6. Isporučitelj roba ili usluga ispostavlja račun za isporučenu
robu i usluge. Na računu treba upisati: "porez na promet nije obračunan
temeljem narudžbenice broj:..........." Ako se ugovaraju sukcesivne (kontinuirane)
isporuke proizvoda i usluga, može se dati mjesečna narudžbenica.

7. Potvrdu o primitku naručenih roba ili usluga potpisuje i ovjerava
službenim pečatom ovlaštena osoba naručitelja.

8. U potvrdi o primitku naručenih roba i usluga upisuje se ukupna
vrijednost isporučenih roba i usluga i način plaćanja,
koji mora biti kao kod izvoza proizvoda i usluga (doznaka sa računa
naručitelja, ček, kreditne kartice tvrtki, efektivni strani
novac do 20.000 $ mjesečno).

9. Iznos u kunama preračunava se u iznos u stranoj valuti na
osnovi srednjeg tečaja Narodne banke Hrvatske za tu valutu na dan
isporuke roba/usluga.

10. Podatke u dijelu narudžbenice "Potvrda o primitku i plaćanju"
popunjava kupac naknadno, za potrebe Porezne uprave, te isti ne moraju
biti popunjeni u momentu izdavanje narudžbenice.

V

Isporuke NATO-u temeljem opisanih narudžbenica smatraju se izvozom koji
će nadzirati Porezna uprava, a podatke o preuzetim proizvodima i
uslugama (drugi primjerak narudžbenice), NATO će dostavljati Središnjem
uredu Porezne uprave u Ministarstvu financija, najkasnije u roku od 30
dana od preuzimanja odnosno isteka mjeseca u kojem su obavljene isporuke.
NATO će posebno dostaviti podatke o izdanim narud`benicama po kojima
nije došlo do isporuke proizvoda ili usluga.

VI

(1) Za isporučene proizvode i usluge, prodavatelj je obvezan
izdati račun u skladu s propisima o prometu robe i usluga u zemlji.
Račun mora imati podatke o prodavatelju (ime ili naziv), ime ili
naziv kupca, broj računa, dan ispostavljanja računa, broj
narudžbenice temeljem koje je roba isporučena, podatke o proizvodima
i uslugama te vrijednost zaračunanih proizvoda i usluga.

(2) Podaci o vrijednosti proizvoda i usluga iskazuju se u kunama. Osim
u kunama vrijednosti isporučenih proizvoda i usluga može se iskazati
i u stranoj valuti. Za preračunavanje u stranu valutu primjenjuje
se srednji tečaj Narodne banke Hrvatske, na dan isporuke.

(3) Na prodane proizvode i usluge ne obračunava se porez na promet
budući da je prodaja NATO-u izjednačena s izvozom. Tipizirana
i numerirana narudžbenica za proizvode i usluge, ujedno je i izjava kojom
se NATO legitimira kao kupac i temeljem koje ostvaruje pravo na bezporeznu
nabavu i proizvoda i usluga. Isporučeni proizvodi i usluge NATO-u
plaćaju se na način koji je u izvozu uobičajen: doznakom
na devizni račun domaćih isporučitelja, čekovima
u stranoj valuti, doznakom s nerezidentnog računa te efektivna strana
sredstva plaćanja (gotovina). Račune u gotovini pojedini isporučitelj
može naplatiti do vrijednosti od 20.000 $ mjesečno.

3. N A Č I N I R E A L I Z A C I J E P R O M E T A

VII

(1) Domaći isporučitelji mogu prodavati proizvode NATO-u,
bez obračunavanja i plaćanja poreza na promet, temeljem opisane
narudžbenice, iz veleprodaje i maloprodaje.

(2) Ako su isporuke iz maloprodaje, koja je zadužena s vrijednošću
robe u koju je ukalkuliran i porez na promet, postupa se na isti način,
kao i u domaćem prometu, kada se roba iz maloprodaje prodaje na veleprodajni
način. To znači da se iz maloprodajne cijene isključi
porez na promet (stornira), i promet se iskazuje kao veleprodaja.

(3) Sve prodaje NATO-u, uz narudžbenicu i izdavanje računa, smatraju
se veleprodajom, neovisno o tome da li se realiziraju iz maloprodaje ili
veleprodaje, što znači da se kod tih prodaja ostvaruje razlika u
cijeni kao usluga veleprodaje. Budući da su prodaje NATO-u oslobođene
oporezivanja porezom na promet proizvoda i usluga, i ostvarena razlika
u cijeni, kao usluga veleprodaje, pri prodaji NATO-u, ne oporezuje se.

(4) Proizvode, za koje je porezni obveznik proizvođač ili
uvoznik, kao što su duhanske prerađevine, alkoholna pića (pod
alkoholnim pićima razumijevaju se pića koja sadrže više od
2% alkohola), osvježavajuća gazirana i umjetna bezalkoholna pića,
mineralne i gazirane vode i kava (sirova, pržena, mljevena i ekstrakt),
NATO može temeljem narudžbenice nabaviti bez plaćanja poreza na promet
proizvoda, samo izravno kod proizvođača odnosno uvoznika.

4. I S P O R U K E P R O I Z V O D A I U S L U G A P U T E M P O S R
E D N I K A

VIII

(1) NATO može kupovati proizvode i usluge izravno i neizravno, putem
vlastitih agencija za nabavu i drugih posrednika koji rade u ime i za račun
NATO-a. U takvim slučajevima, oslobođeni oporezivanja jesu oni
proizvodi i usluge koji se kupuju na temelju posebne narudžbenice NATO-a,
koje moraju glasiti na isporučitelja robe ili usluge i moraju biti
plaćene isporučitelju od strane NATO-a na jedan od načina
koji smo naveli, u skladu s propisima o deviznom poslovanju.

(2) Ako proizvode za NATO naručuje agent ili posrednik bez narudžbenica
NATO-a ili ako isporuku proizvoda ili usluga po narudžbenici NATO-a, NATO
ne primi ili ne plati, takve isporuke se smatraju prometom u zemlji, što
znači da se oporezuju, ako po Zakonu o porezu na promet proizvoda
i usluga ("Narodne novine" br. 95/94, 34/95), nije drugačije propisano.

5. P O S E B N I P O R E Z I

IX

Oslobođenje od plaćanja posebnih poreza (trošarina), NATO
može ostvariti samo u slučaju, kada proizvode, koji se oporezuju
posebnim porezima (nafta i naftni derivati, alkoholna pića, bezalkoholna
pića, pivo, duhan i duhanske prerađevine i kava), nabavlja izravno
od poreznih obveznika, tj. od proizvođača ili uvoznika tih proizvoda.

6. P R O D A J A R O B A I U S L U G A O S O B L J U NATO-a

X

(1) Osoblje NATO-a može nabavljati robu za osobne potrebe (domaću
ili stranu robu preko domaćih dobavljača ili izravno od proizvođača/uvoznika),
oslobođenu od poreza na promet, samo u posebnim prodajnim centrima
namijenjenim isključivo za potrebe osoblja NATO-a.

(2) Pod pojmom "osoblje NATO-a" podrazumijevaju se samo civilne i vojne
osobe Sjevernoatlantskog saveza a ne unajmljeno mjesno (domaće) osoblje.
To znači da se unajmljene, privremeno uposlene domaće osobe,
ne smatraju osobljem NATO-a i nemaju pravo na kupnje proizvoda bez poreza
u posebnim prodajnim centrima NATO-a.

(3) Usluge pružene osoblju NATO-a kao fizičkim osobama, oporezuju
se s 10% poreza na promet usluga iz Tarifnog broja 1. Tarife poreza na
promet usluga, koja je sastavni dio Zakona o porezu na promet proizvoda
i usluga.

(4) Osoblje NATO-a, kao inozemni kupci, u skladu s odredbom članka
42. stavka 4. Zakona o porezu na promet proizvoda i usluga, imaju pravo
na povrat poreza na promet na proizvode kupljene od prodavatelja \_ poreznih
obveznika iz članka 4. istog Zakona, koje iznose sa sobom iz zemlje,
što se ovjerava u carinskom postupku na posebnom Obrascu P, koji popunjava
prodavatelj, a koji je propisan u Pravilniku o primjeni Zakona o porezu
na promet proizvoda i usluga, pod uvjetom da vrijednost kupljenih proizvoda
po jednom računu ne iznosi manje od 500,00 kuna.

7. P O R E Z N A D O H O D A K

XI

Prema navedenom Sporazumu, plaće i naknade koje osoblje NATO-a
prima od NATO-a, izuzimaju se od oporezivanja u Republici Hrvatskoj. Isto
se odnosi i na svaki dohodak primljen iz izvora koji se nalaze izvan Republike
Hrvatske. Međutim NATO može unajmiti mjesno osoblje, koje će
i dalje biti podležno domaćim zakonima i propisima. Međutim,
plaće i naknade isplaćene unajmljenom mjesnom osoblju od strane
NATO-a izuzimaju se od oporezivanja tj. ne smatraju se oporezivim dohotkom.

XII

Ovaj naputak primjenjuje se danom objave u "Narodnim novinama".

XIII

(1) Do početka primjene ovog Naputka, porezni obveznici koji
su NATO-u prodali robe ili usluge, uz dokumentaciju o isporuci (račun,
otpremnica, izdatnica) trebaju osigurati podatke kojima mogu dokazati da
su proizvodi i usluge prodani NATO-u i naplaćeni na jedan od načina
na koji se naplaćuju izvezena roba i usluge.

(2) NATO će Poreznoj upravi \_ Središnjem uredu dostaviti podatke
o nabavljenim i plaćenim proizvodima i uslugama po pojedinim isporučiteljima
prije početka primjene ovog Naputka.

Klasa: 410-19/96-01/43 Urbroj: 513-07/96-1 Zagreb, 12. veljače
1996.

Ministar financija **Božo Prka,** v. r.

---

![](dodatni/365635.gif)

Naputak, NN 13/1996-209